VSL sklep I Cp 201/2000
Datum: 2000-03-15T01:00:00.000+01:00
ecli: ECLI:SI:VSLJ:2000:I.CP.201.2000
sodisce: Višje sodišče v Ljubljani
oddelek: Civilni oddelek
institut: sklep procesnega vodstva - dovoljenost pritožbe
jedro: Sklep, s katerim je sodišče odločilo, da se ločeno obravnavajo posamezni zahtevki z iste tožbe, je sklep procesnega vodstva, zato zoper njega ni posebne pritožbe.

 
zveza: ZPP člen 298,  298/4,  300,  300/3,  363,  363/2,  298,  298/4,  300,  300/3,  363,  363/2.

## Jedro

Sklep, s katerim je sodišče odločilo, da se ločeno obravnavajo posamezni zahtevki z iste tožbe, je sklep procesnega vodstva, zato zoper njega ni posebne pritožbe.

## Izrek

Pritožba se zavrže.

## Obrazložitev

Sodišče prve stopnje je odločilo, da se tožbeni zahtevek v delu, v katerem tožeča stranka zahteva plačilo 1.465.728,00 SIT z zakonskimi zamudnimi obrestmi, obravnava ločeno.

Zoper sklep se je brez navedbe pritožbenih razlogov pritožila tožena stranka. Smiselno predlaga, naj pritožbeno sodišče pritožbi ugodi, izpodbijani sklep razveljavi in zadevo vrne sodišču prve stopnje v nov postopek. Navaja, da je pravni pouk v izpodbijanem sklepu nepravilen. Pritožba je dovoljena zoper vsak sklep, razen kadar ni izrecno rečeno v zakonu, da ni pritožbe. Tožena stranka do sedaj ni prejela niti predloga odpovedi najemne pogodbe niti s strani tožeče stranke priloženih prilog. Vročen ji tudi ni bil nalog za izpraznitev poslovnih prostorov. Tožeča stranka v spis ni vložila pooblastila za R. C.. Za rešitev spornega razmerja med strankama je bistveno vprašanje sredstev, ki jih je tožena stranka vložila v posodobitev prostorov na .... v Ljubljani.

Pritožba ni dovoljena.

Zoper sklep sodišča prve stopnje je dovoljena pritožba, če ni v tem zakonu določeno, da ni pritožbe. Če ta zakon izrecno določa, da ni posebne pritožbe, se sme sklep sodišča prve stopnje izpodbijati samo v pritožbi zoper končno odločbo (1. in 2. odstavek 363. člena Zakona o pravdnem postopku - ZPP). Zoper sklepe, ki se nanašajo na vodstvo obravnave, ni posebne pritožbe (4. odstavek 298. člena ZPP).

Sklep sodišča, s katerim odloči, da se ločeno obravnavajo posamezni zahtevki iz iste tožbe (3. odstavek 300. člena ZPP), je sklep procesnega vodstva (298. člen ZPP), zato izpodbijani sklep vsebuje pravilen pravni pouk, da zoper njega ni posebne pritožbe. Ker je pritožba tožene stranke nedovoljena, saj bo sklep sodišča o procesnem vodstvu lahko izpodbijala le s pritožbo zoper končno sodno odločbo, je pritožbeno sodišče pritožbo zavrglo kot nedovoljeno (1. točka 365. člena ZPP).